
			1424/2026 EBAZPENA, maiatzaren 7koa, Barrualde-Galdakaoko Erakunde Sanitario Integratuko zuzendari-gerentearena, zeinaren bidez deialdia egiten baita Kudeaketako zuzendariorde (Ekonomiako eta Finantzako arloa) lanpostu bat izendapen askez hornitzeko Osakidetza-Euskal osasun zerbitzuko Barrualde-Galdakaoko Erakunde Sanitario Integratuan.

			Barrualde-Galdakaoko ESIko Kudeaketako zuzendariorde (Ekonomiako eta Finantzako arloa) lanpostua hutsik dago. Hori dela-eta, Euskadiko Antolamendu Sanitarioari buruzko ekainaren 26ko 8/1997 Legearen 28. artikuluko hirugarren arau komunean, Osakidetzaren lanpostu funtzionalak arautzen dituen uztailaren 19ko 186/2005 Dekretuan eta azaroaren 11ko 255/1997 Dekretuan ezartzen denaren arabera, Zuzendaritza Gerentzia honek erabaki du deialdi publikoa iragartzea lanpostu hori izendapen askez betetzeko, oinarri hauen arabera

			OINARRIAK

			1.– Parte hartzeko baldintzak.

			Deialdi honetan parte hartu ahal izango dute baldintza hauek betetzen dituztela egiaztatzen dutenek:

			a) Estatutupeko, funtzionario edo langile lan-kontratudun finkoa izatea Osakidetza-Euskal osasun zerbitzuko edozein zerbitzu-erakundetan eta lanpostua jabetzan edukitzea A1/A2 lanbide-taldean.

			b) A1/A2 lanbide-taldeko titulua edukitzea.

			c) Gutxienez 5 urteko lan-esperientzia izatea A1/A2 lanbide-taldean.

			d) Uztailaren 19ko 186/2005 Dekretuaren eta Osakidetza-Euskal osasun zerbitzuko Euskara Planaren gainerako betebeharrak betetzea.

			2.– Aintzat hartuko diren merezimenduak.

			a) Lanbide-esperientzia ekonomia- eta finantza-arloan (ekonomia- eta finantza-kudeaketa, administrazio-kontratazioa, ingurumena, erosketak, azpiegiturak, zerbitzu orokorrak, ondare-erantzukizuna eta arriskuen kudeaketa).

			b) Ezagutzak eta esperientzia ekonomia- eta finantza-arloa kudeatzeko sistemak eta tresnak garatzeko.

			c) Esperientzia izatea zerbitzuak eta azpiegiturak berritzeko eta hobetzeko proiektuetan, parte-hartzea batzordeetan eta lantaldeetan.

			d) Prestakuntza lidergoan eta pertsonen zuzendaritzan, eta esperientzia izatea lantaldeak zuzentzen eta koordinatzen.

			

			e) Prestakuntza kudeaketa-tresnetan, kalitate-ereduetan, prozesuetan, etengabeko hobekuntzan, ISOn eta Erantzukizun Sozial Korporatiboan.

			f) Irakaskuntza.

			3.– Euskararen ezagutza.

			Osakidetza-Euskal osasun zerbitzuan Euskararen erabilera normalizatzeko martxoaren 18ko 67/2003 Dekretuak eta berau garatzen duten arauek xedatutakoaren arabera egingo da balorazioa.

			4.– Eskabideak aurkezteko epea eta modua.

			Interesdunek Osakidetza-Euskal osasun zerbitzuko Barrualde-Galdakaoko ESIko Langileen Zuzendaritzara bidali beharko dituzte eskabideak (Labeaga auzoa 46A, 48960 Usansolo). Horretarako 10 egun balioduneko epea izango dute, ebazpen hau EHAAn argitaratu eta hurrengo egunetik aurrera. Halaber, Administrazio Publikoen Administrazio Prozedura Erkidearen urriaren 1eko 39/2015 Legearen 16.4 artikuluan ezarritako eran aurkeztu ahalko dira eskabideak.

			Interesdunek Barrualde-Galdakaoko ESIko Langileen Zuzendaritzan aurkeztu beharko dute eskabidea, beren datu pertsonal guztiekin eta dokumentatutako curriculum vitaearekin (CV) batera (Labeaga auzoa 46A, 48960 Usansolo).

			Dokumentu hauek aurkeztu beharko dira:

			– NANaren, pasaportearen edo gidabaimenaren fotokopia konpultsatua.

			– Funtzionario edo estatutupeko langile izendapenaren fotokopia konpultsatua edo, hala badagokio, langile lan-kontratudun finkoa dela egiaztatzen duen agiriarena.

			– Baldintzak betetzen dituela egiaztatzen duten dokumentu guztien fotokopia konpultsatua.

			– Merezimendu baloragarriak egiaztatzen dituzten dokumentu guztien fotokopia konpultsatua.

			Osakidetza-Euskal osasun zerbitzuaren Curriculum Vitae aplikazio informatiko korporatiboan behar bezala baliozkotuta dauden alderdiak ez dira ziurtatu behar izango aurreko paragrafoan azaldu den moduan; hala ere, eskatzaileak horren berri eman beharko du eskabidean.

			5.– Balorazio Batzordea.

			Batzorde bat eratuko da aurkezten diren eskabideak baloratzeko, eta izangaiei horren berri emango zaie.

			Batzordeak, eskabideak baloratu ondoren, eginbide osagarriak gauzatzea erabaki dezake, eta izangaiei horien berri emango zaie.

			Izangaien balorazioa egindakoan, eta berau kontuan hartuta, dagokion izendapena egiteko proposamena aurkeztuko da. Lanpostua hutsik uztea proposa dezake epaimahaiak, betiere aurrez txosten arrazoitua eginez, baldin eta izangaiek betetzen ez badituzte bete beharreko baldintzak.

			Akta egingo da Batzordea biltzen den bakoitzean. Bertan, aurkeztutako izangaiak eta gauzatutako eginbide osagarriak (halakorik balego) zerrendatuko dira, eta emango dira lanpostua euretako bati esleitzeko edo deialdia hutsik uzteko kontuan hartutako arrazoiak.

			6.– Hautaketa-prozedura.

			Ezin izango dira baloratu, inolaz ere, deialdia EHAAn argitaratzen den egunean eskuratu gabe dauden merezimenduak, ez eta eskabideak aurkezteko epea amaitu aurretik behar bezala alegatu eta egiaztatu ez direnak ere.

			

			7.– Prozedurari amaiera ematen dion ebazpena.

			Osakidetza-Euskal osasun zerbitzuko Barrualde-Galdakaoko Erakunde Sanitario Integratuko zuzendari-gerentearen ebazpenaren bidez amaituko da honen bidez hasitako prozedura (lanpostua esleitzea edo hutsik uztea), eta Euskal Herriko Agintaritzaren Aldizkarian eta Osakidetzaren intranetean zein webgune korporatiboan argitaratuko da.

			Ebazpen horrek ondorioak izango ditu iragarkia EHAAn argitaratzen den egunetik aurrera, bertan besterik xedatu ezean.

			8.– Ebazpen honen aurkako errekurtsoak.

			Ebazpen honen aurka gora jotzeko errekurtsoa aurkeztu ahal izango zaio Osakidetza-Euskal osasun zerbitzuko zuzendari nagusiari. Horretarako hilabeteko epea izango da, Ebazpena Euskal Herriko Agintaritzaren Aldizkarian argitaratu eta hurrengo egunetik aurrera.

			Usansolo, 2026ko maiatzaren 7a.

			Barrualde-Galdakaoko ESIko zuzendari-gerentea,

			GEMMA FERNÁNDEZ PEÑALBA.

